Folketingets formand Pia Kjærsgaard har modsat mange andre politikere kun haft en Twitter-profil i få måneder, men i den tid har hun skabt mere debat end de fleste. Og fredagen bestemt ingen undtagelse.

I et tweet glæder Kjærsgaard sig over, at den danske sangerinde Leonora har kvalificeret sig til finalen i Eurovision, men ærgrer sig samtidig over, at der ifølge Kjærsgaard er: »Alt for meget bøsse, drag og gejl i Eurovision«. Hun henviser til et interview med forsangeren i bandet Laban, Ivan Pedersen, som har udtalt det samme til BT.

Det har skabt stor forargelse på Twitter, og også hos Anna Lidell, der er formand for DJBFA - den største danske organisation af sangskrivere og komponister.